Berkshire

| Sijainti | 
Kaakkois-EnglantiEnglantiYhdistynyt kuningaskunta |
| Pääkaupunki | 
ReadingView and modify data on Wikidata  |
| Pinta-ala | 
1 260 km2 (2016)View and modify data on Wikidata  |
| Hallinnolliset osat | 
Bracknell Forest (d)Reading (d)Slough (d)West Berkshire (d)Windsor ja Maidenhead (d)Wokingham (d)View and modify data on Wikidata  |
| Väkiluku | 
918 000 as. (2020)View and modify data on Wikidata  |
| Asukastiheys | 
727 as./km2 (2020) |
| NUTS | 
UKJ11View and modify data on Wikidata  |

Kartta

|  |  |
| --- | --- |
| Koordinaatit | 
51° 25′ 12″ P, 1° 00′ 00″ LView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Berkshire** on muodollinen ja historiallinen kreivikunta Thamesin jokilaaksossa Etelä-Englannissa, Lontoosta länteen. Se menetti hallinnollisen asemansa vuonna 1998, jolloin se jaettiin kuuteen itsenäiseen yhtenäishallintopiiriin: Bracknell Forestiin, Readingiin, Slough’hun, West Berkshireen, Windsor and Maidenheadiin ja Wokinghamiin. Vuonna 2020 muodollisen kreivikunnan alueella arvioitiin elävän noin 918 000 ihmistä.

Berkshireä kutsutaan joskus "kuninkaalliseksi Berkshireksi", koska hallitsijan virallinen asunto, Windsorin linna on kreivikunnan alueella. Kreivikunta on yksi Englannin vanhimmista; sen rajat periytyvät Alfred Suuren ajoilta eli 800-luvulta. Kreivikunnan keskuspaikkana on ollut vuodesta 1867 alkaen Reading, sitä ennen se oli Abingdon.

Maantiede
---------

Thames ja Windsorin linna.
Berkshiren pinta-ala on 1 262 neliökilometriä. Sitä ympäröivät Oxfordshire ja Buckinghamshire pohjoisessa, Suur-Lontoo idässä, Surrey kaakossa, Hampshire etelässä ja Wiltshire lännessä.

Kreivikunnan itäosa sijaitsee lähes kokonaan Thamesin sorapohjaisessa jokilaaksossa. Maaperä on paikoitellen – esimerkiksi Windsor Great Parkin alueella – niukkaravinteista ja metsän peittämää. Länsiosissa on Berkshire Downsin liitukiviharjanteita, joista korkeimmalle kohoaa Inkpen Beacon (297 m). Thames on kuluttanut harjanteiden läpi laakson, joka tunnetaan nimellä Goring Gap. Länsi-Englantiin johtavat rautatiet on rakennettu Thamesin ja sen sivujoen Kennetin laaksoihin.

Historia
--------

Berkshire Downsin alueella oli esihistoriallisella ajalla useita asuinpaikkoja, joita harjutiet yhdistivät toisiinsa ja läheiseen Stonehengeen Wiltshiren kreivikunnassa. Historiallisen Berkshiren (nykyisen Oxfordshiren) alueella sijaitsee myös Uffington White Horsen monumentti, joka tehtiin rautakaudella kukkulanrinteeseen. Berkshiren jokilaaksoista ja itäosista on löydetty jäännöksiä useista rautakautisista kylistä. Readingin lounaispuolella Silchesterissä oli belgien asutuskeskus, josta tuli myöhemmin roomalaisten teiden risteyspaikka.

Berkshire kuului vuorotellen anglosaksien Wessexille ja Mercialle, ja Wessexin kuningas Alfred Suuri syntyi sen alueella sijaitsevassa Wantagen kylässä vuonna 848. Englannin normannivalloituksen (1066) myötä Thameksen jokilaakson strateginen merkitys kasvoi, mikä johti ensimmäisen Windsorin linnan rakentamiseen. Wallingford ja Abingdon olivat kreivikunnan tärkeimmät kaupungit keskiajalla.

Berkshiren teollistumista ja kaupungistumista edisti sen sijainti lähellä Lontoota ja tärkeitä liikenneväyliä. 1800-luvulla väestönkasvu keskittyi kreivikunnan hallinnolliseen keskukseen Readingiin. Ensimmäisen maailmansodan jälkeen Slough’ista tuli tärkeä teollisuuskaupunki, ja myöhemmin väestö on kasvanut etenkin Bracknellissa, josta tehtiin yksi Britannian uusista kaupungeista.

Hallinto
--------

Berkshirellä ei ole ollut hallinnollista asemaa vuodesta 1998 lähtien, jolloin kreivikunnanvaltuusto lakkautettiin ja kreivikunta jaettiin kuuteen itsenäiseen yhtenäishallintopiiriin. Lordiluutnantti James Puxley on edustanut Ison-Britannian kuningatarta kreivikunnassa tammikuusta 2015 lähtien.

### Osa-alueet

Berkshiren muodolliseen kreivikuntaan kuuluvat seuraavat kuusi hallinnollisesti itsenäistä yhtenäishallintopiiriä:

Berkshiren aluehallinto1. taso: Hallintopiirit2. taso: Kunnat

| Hallinnon taso | Väkiluku (2020) | Lähde | Kartalla |
| --- | --- | --- | --- |
| West Berkshire \* | 158 000 |  | 1 |
| Readingin kaupunkipiiri \* | 160 000 |  | 2 |
| Wokinghamin kaupunkipiiri \* | 174 000 |  | 3 |
| Bracknell Forestin kaupunkipiiri \* | 124 000 |  | 4 |
| Windsor and Maidenheadin kuninkaallinen kaupunkipiiri \* | 151 000 |  | 5 |
| Slough’n kaupunkipiiri \* | 150 000 |  | 6 |
| \* Yhtenäishallintopiiri |

Yhtenäishallintopiirit jakaantuvat edelleen 101 kuntaan *(civil parish)*, joilla on omat kunnan- tai kaupunginvaltuustonsa. Kunnat edustavat asukkaitaan paikallishallinnon ylempiin tasoihin nähden, tuottavat paikallisia palveluja ja pyrkivät parantamaan kunnan elintasoa. Ne voivat järjestää asukkailleen esimerkiksi vapaa-ajankeskuksia, puistoja, viljelypalstoja, bussikatoksia, julkisia jäteastioita ja parkkialueita.

Talous
------

Peltoja Berkshire Downsin alueella.
Hyvien tie- ja ratayhteyksien ansiosta monet Berkshiren asukkaista käyvät päivittäin töissä Lontoossa – aina kreivikunnan läntisimmistä asutuskeskuksista, Hungerfordista ja Newburystä saakka. Maidenheadissa, Wokinghamissa ja muissa moottoritie M4:n varrella sijaitsevissa kaupungeissa toimii perinteisen teollisuuden lisäksi huipputekniikan ja ohjelmistoalan yrityksiä. Maatalous keskittyy kreivikunnan länsiosaan, jonka liitupitoinen maaperä soveltuu viljanviljelyyn. Newburyssä ja Lambournissa jalostetaan ravihevosia.

Liikenne
--------

### Tiestö

Berkshiren läpi kulkee kaksi suurta tietä:

* Lontoosta Bristoliin johtava moottoritie M4 kulkee kreivikunnan halki itä-länsisuunnassa ja ohittaa suurimmat asutuskeskukset;
* Oxfordista Southamptoniin johtava maantie A34 kulkee kreivikunnan halki pohjois-eteläsuunnassa ja ohittaa Newburyn kaupungin.

### Rautatiet

Berkshiren läpi kulkee seuraavat rautatiet:

* Lontoon Paddingtonin rautatieasemalta Bristoliin ja Lounais-Englantiin johtava rata kulkee kreivikunnan halki itä-länsisuunnassa ja ohittaa suurimmat asutuskeskukset;
* Reading on merkittävä risteysasema, jonka kautta kulkee ratoja kaikkiin ilmansuuntiin.

Väestö
------

Taloja Kennetjoen varrella Readingin kaupungissa.
Vuonna 2020 Berkshiren muodollisessa kreivikunnassa oli noin 918 000 asukasta ja seuraavat yli kymmenentuhannen asukkaan asutuskeskukset:

| Asutuskeskus | Hallinnollinen alue | Väkiluku (2020) | Lähde |
| --- | --- | --- | --- |
| Reading | Reading | 160 000 |  |
| Slough | Slough | 150 000 |  |
| Bracknell | Bracknell Forest | 86 000 |  |
| Maidenhead | Windsor and Maidenhead | 68 000 |  |
| Wokingham | Wokingham | 49 000 |  |
| Newbury | West Berkshire | 42 000 |  |
| Woodley | Wokingham | 39 000 |  |
| Windsor | Windsor and Maidenhead | 33 000 |  |
| Thatcham | West Berkshire | 26 000 |  |
| Windlesham ja Virginia Water | Windsor and Maidenhead | 25 000 |  |
| Sandhurst | Bracknell Forest | 21 000 |  |
| Crowthorne | Bracknell Forest | 15 000 |  |
| North Ascot | Bracknell Forest | 10 000 |  |

Tunnukset
---------

### Lippu

Berkshiren lipussa on keltaisella pohjalla tammi ja uroshirvi, jotka ovat olleet kreivikunnan tunnuksia jo satojen vuosien ajan. Ne liittyvät legendaan 1300-luvulla eläneestä metsästäjä Hernestä, joka hirttäytyi tammeen jouduttuaan kuninkaan epäsuosioon. Tarinan mukaan hänen rauhaton henkensä otti uroshirven muodon. Lippu otettiin käyttöön 27. helmikuuta 2017 Berkshiren lordiluutnantin ja 24 paikallisjärjestön vetoomuksesta.

### Nimikkokukka

Vuonna 2004 Berkshiren nimikkokukaksi valittiin suvikello Plantlife International -järjestön pitämässä yleisöäänestyksessä. Sitä kasvaa Loddonjoen varrella, ja paikalliset sanovatkin sitä *Loddon lilyksi*, ’loddoninliljaksi’.

### Perinneruoat

Berkshiren perinneruokia ovat *Berkshire hog* – sienten, sipulin ja yrttien kera kermassa haudutetut porsaankyljykset – ja *Berkshire faggots* – salvialla maustetut porsaanlihapullat.

Huomautukset
------------

1. ↑  Windleshamin ja Virginia Waterin kylät kuuluvat oikeastaan Surreyn kreivikuntaan mutta niiden asutus ulottuu myös Berkshiren puolelle.

Lähteet
-------

1. 1 2 3 4 5 6 7  Berkshire *Encyclopaedia Britannica*. Viitattu 12.4.2019. (englanniksi)
2. 1 2  The Ceremonal County of Berkshire Lord-Lieutenant of Berkshire. Viitattu 12.4.2019. (englanniksi)
3. 1 2 3 4 5 6 7 8 9  Brinkhoff, Thomas: United Kingdom: Administrative Division (Counties and Districts) - Population Statistics, Charts and Map *City Population*. Viitattu 15.5.2022. (englanniksi)
4. ↑  Berkshire About Britain
5. ↑  Reading, Berkshire (Arkistoitu – Internet Archive)
6. ↑  Jacobs, Frank: 40 Ways to Carve Up England *Big Think*. Viitattu 12.4.2019. (englanniksi)
7. ↑  HM Lord-Lieutenant of the Royal County of Berkshire, Mr James Puxley Lord-Lieutenant of Berkshire. Viitattu 12.4.2019. (englanniksi)
8. ↑  Berkshire UK Local Councils. Viitattu 4.5.2019. (englanniksi)
9. ↑  All About Local Councils (PDF) (sivut 4–5) The National Association of Local Councils.  Arkistoitu 8.10.2020. Viitattu 4.5.2019. (englanniksi)
10. ↑  Highways England (PDF) *assets.publishing.service.gov.uk*. Viitattu 13.4.2019. (englanniksi)
11. ↑  London & the South East rail services (PDF) *nationalrail.co.uk*.  Arkistoitu 13.12.2018. Viitattu 13.4.2019. (englanniksi)
12. ↑  Brinkhoff, Thomas: Reading (Unitary District, South East England, United Kingdom) - Population Statistics, Charts, Map and Location *City Population*. Viitattu 15.5.2022. (englanniksi)
13. ↑  Brinkhoff, Thomas: Slough (Unitary District, South East England, United Kingdom) - Population Statistics, Charts, Map and Location *City Population*. Viitattu 15.5.2022. (englanniksi)
14. 1 2 3 4  Brinkhoff, Thomas: Bracknell Forest (Unitary District, South East England, United Kingdom) - Population Statistics, Charts, Map and Location *City Population*. Viitattu 15.5.2022. (englanniksi)
15. 1 2 3  Brinkhoff, Thomas: Windsor and Maidenhead (Unitary District, South East England, United Kingdom) - Population Statistics, Charts, Map and Location *City Population*. Viitattu 15.5.2022. (englanniksi)
16. 1 2  Brinkhoff, Thomas: Wokingham (Unitary District, South East England, United Kingdom) - Population Statistics, Charts, Map and Location *City Population*. Viitattu 15.5.2022. (englanniksi)
17. 1 2  Brinkhoff, Thomas: West Berkshire (Unitary District, South East England, United Kingdom) - Population Statistics, Charts, Map and Location *City Population*. Viitattu 15.5.2022. (englanniksi)
18. ↑  Berkshire Flag *British County Flags*. Viitattu 12.4.2019. (englanniksi)
19. ↑  Kirby, Alex: UK counties choose floral emblems  5.5.2014. BBC News. Viitattu 12.4.2019. (englanniksi)
20. ↑  Summer snowflake *plantlife.org.uk*.  Arkistoitu 16.4.2019. Viitattu 16.4.2019. (englanniksi)
21. ↑  Berkshire Hog *Foods of England*. Viitattu 12.4.2019. (englanniksi)
22. ↑  Berkshire Faggots *Foods of England*. Viitattu 12.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Berkshire** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Tšekki

 |

 |